Tájékoztató
a soproni faipari szakkiállításról
-------------------------------------------------------------------------------------

www.ligno-novum.hu	www.wood-tech.hu

Ligno Novum - Wood Tech faipari kiállítás
Sopron, 2006. szeptember 6 - 9.
----------------------------------------------------------------

A magyarországi gazdasági változások hajnalán, 1990. decemberében az újonnan alakult szakmai szerveződések és a Program Kiállításszervező Kft a Soproni Faipari Egyetem vezetőivel egy faipari fórum megszervezésére kötöttek megállapodást. Az első rendezvény - kiállítás és szakmai konferenciák - a sportcsarnok felét foglalta csak el, 2006-ben a kiállítás már 23000 m2-en terül el.

A Fa világa

Újra tágul a fa világa. Ahogy csökken természeti kincseink tárháza, újra előtérbe kerül a fa hasznosítása. A fa megújuló energia (zöld energia), hisz bármikor újratelepíthető, viszonylag gyorsan és kevés befektetéssel előállítható. 
Ahhoz, hogy e megállapítások megállják a helyüket, korszerű gépeket, szerszámokat, technológiákat kell alkalmaznunk. A fából kiváló minőségben előállított termékek kiegészítéséhez hasonló jó minőségű szerelvények, vasalatok segédanyagok szükségesek.
A Ligno Novum - Wood Tech faipari szakkiállítások ezen gondolatoknak adnak teret, lehetőséget a szakmának a folyamatos megújulásra.
A fának formát adó eszközök 16. nemzetközi bemutatója  lesz Sopronban a Ligno Novum - Wood Tech faipari szakkiállításon 2006. szeptember 6-9 között.
A kiállításra eddig 230 cég jelentkezett be - ez közel 600 magyar és külföldi képviselt vállalkozást jelent -, ezek 16%-a első alkalommal vett részt ezen a rendezvényen. Érkeznek kiállítók Ausztriából, Csehországból, Németországból, Olaszországból, Romániából, Szlovákiából, Szlovéniából, sőt Kínából is.
Fakitermeléstől a bútorkészítésig minden megtalálható lesz a kiállításon, melyeket részletesen felsorolni nem is lehet.
A legjelentősebbek: Erdészeti, faipari gépek, eszközök, szerszámok, felületkezelés, alap-, segédanyagok és a faipar szellemi háttere mutatkozik be a Ligno Novum - Wood Tech faipari szakkiállításon. Elsősorban a faiparban tevékenykedő gyártók, kereskedők találkozója a soproni fórum, de az itt bemutatott gépek, technológiák és termékek kínálata minden vásárlátogató figyelmét felkelti.

A kiállítók gondosan készülnek az esztétikus és vevőcentrikus standok kialakítására (ahogy azt a rendszetes vásárlátogató is tapasztalja), sőt az előjelzések szerint meghökkentő ötletekkel is találkozhatunk a standokon. 

A kiállítás fejlődése

2006-ra vonatkozóan pontos adatok csak később állnak rendelkezésre, az azonban biztos, hogy az elfoglalt terület nem kisebb és az eddig bejelentkezett kiállítók száma is elérte a tavalyit, sőt még növekedhet is. 

A kiállítás 23 ezer m2   területen fekszik. Az MKB Aréna (sportcsarnok) és a sporttelep környéke működő faipari üzemmé és nyüzsgő kereskedelmi központtá válik néhány napra.
Az 1995-ben összevont Ligno Novum - a faipari újdonságok - és a Wood Tech - erdészeti technika - kiállításokon a bemutatókra szolgáló terület aránya évek óta nem változik: 82 : 18 % arányban még mindig a famegmunkálás eszközei foglalják el a rendelkezésre álló területet.

Néhány érdekesség a statisztikából

A 16. rendezvény 16%-a első résztvevő, emellett meg kell említeni azt is, hogy 10 kiállító 1991., tehát a kezdetek óta minden rendezvényen részt vesz.
A 2000-ben alapított díjat, - mely egy neves soproni művész által készített fém emlékplakett fából készült könyvcsomagolásban - , idén 10 kiállító kapja meg a 10. kiállítási részvételért.

A kiállítók számának és az elfoglalt nettó terület megoszlása a különböző ágazatokban.

Az összetételben nagy eltérések az elmúlt évekhez viszonyítottan nincsenek, a soproni Ligno Novum - Wood Tech kiállítás változatlanul egy magas szakmai színvonalú gépbemutató. 

A kiállító cégek székhely szerinti megoszlása

Újdonságok

A cégek 20 %-a jelezte, hogy újdonságot mutat be, melyekre a standokon   külön felhívják a figyelmet. 
A részletes szakmai  felsorolást, megjelölve a kiállító standját is e tájékoztató melléklete tartalmazza.

Vásárdíj

A Ligno Novum - Wood Tech faipari szakkiállítások vásárdíj pályázati rendszere a korábbi évek gyakorlatától eltérően, megváltozott. Célja a vásárdíj rangjának emelése és a pártatlan elbírálás biztosítása .

A pályázat rendszere
A résztvevő kiállítók a jelentkezési lapon megjelölhették, hogy újdonságot mutatnak be a kiállításon. Ezzel ők a vásárdíj pályázaton részt vesznek, amennyiben a jelzett újdonságról írásos információt küldenek.
A fentieken túl a pályázat tárgya lehet a standkialakítás is, hasonlóan az elmúlt évhez. Írásos jelentkezést erre is lehet küldeni.
A díjak odaítéléséről a Vásárdíj Bizottság  dönt, melynek tagjait a szakmai szervezetek delegálják. A díjátadásra 2006. szeptember 6-án 12:30-kor lesz a Mediterrano étteremben, a vásár közvetlen közelében.

UTAZZON EL A FA VILÁGÁBA !

A 16. Ligno Novum - Wood Tech faipari szakkiállítás találkozóhelye lesz nemcsak a "fásoknak", hanem mindazoknak, akik a rendezvényhez, az Egyetemhez, a városhoz valamilyen formában kötődnek. Sopron szakmai, baráti és szabadidős programként kínálja a faipari szakkiállítás megtekintését. 

Az érdeklődő látogatóknak idén is több napos soproni tartózkodást kell betervezniük, hiszen ennyi újdonságot egy  nap alatt nem is lehet feldolgozni, sőt megtekinteni sem. 
Az évről-évre visszatérő közel 15 ezer látogató a pezsgő kereskedés, az információcsere és tudományos rendezvények meglátogatása a szakma minden szereplőjének érdekévé vált.

Az ünnepélyes megnyitóra
Sopron város Fő terén szeptember 5-én 20.00 órakor

kerül sor, jelezve ezzel a rendezvény elismert rangját, hiszen a történelmi belváros központi tere csak rangos eseményeknek lehet helyszíne. 

Nyitva tartás

A kiállítás szerda - péntek napokon 10 - 18 óra között, szombaton pedig 10-től 16 óráig lesz nyitva.
Tekintettel arra, hogy a kiállítási terület több irányból megközelíthető, hat kapunál működik pénztár és bejárat. A hullámzó látogatottság miatt azonban így is elkerülhetetlen időnként a pénztárnál való várakozás.

Tervezze meg előre látogatását!

Ajánlatos a célirányos vásárlátogatás. Aki előre eltervezi, hogy mely cégeket, illetve termékeket akar megtekinteni, hatékonyan tölthei az erre szánt időt.
A kiállítást megelőzően érdemes a rendezvény honlapján (www.ligno-novum.hu vagy www.wood-tech.hu) tájékozódni a kiállítók adatairól , standjaik elhelyezkedéséről, termékeikről. Itt található a kiállítással kapcsolatos egyéb praktikus és fontos információ is.  A kiállítás területén több helyen, nagyméretű táblákon megtalálható a kiállítási térkép és a kiállítók névsora is. Az információs standokon dolgozók pedig segítik az érdeklődőket a tájékozódásban sőt  egyéb soproni szolgáltatási információval is, hogy a "faipar fellegvárában", eltöltött idő kellemes élmény maradjon  és visszatérő vendég legyen minden Ligno Novum - Wood Tech látogató.

Sopron, 2006. augusztus hó

	Vásárigazgatóság